**Rottebekæmpelse i Elmegården**

**Bestyrelsen har modtaget følgende skrivelse fra kommunen:**

**“Center for Miljø Københavns kommune skadedyrsafdeling har iværksat en forebyggende bekæmpelse af rotter i Parcelforeningen Elmegården. De beder i den anledning alle beboere om at være opmærksom på følgende:**

**1. Fodring af fugle, katte eller hunde, med mere, i det fri bør stoppes, eller i det mindste foregå under kontrollerede forhold, hvor der ikke lægges mere foder end det umiddelbart efter udlægningen bliver spist op. (Eventuelle rester fjernes).**

**2. Kompostbunker slås om (vendes) og sikres bedst muligt med net, plade eller lignende.**

**3. Skraldespande udendørs efterses, at alt lukker tæt og er sikret. (Skraldespande må ikke overfyldes, så låget står på klem.)**

**4. Brænde stables på en sådan måde, at rotter ikke kan bruge det som opholdssted.**

**5. Boligen gennemgås udvendigt for mulig indtrængen af rotter. Hvor det er muligt, skal der sikres med fintmasket net eller lignende, hvor maskestørrelsen ikke er større end én centimeter.**

**6. Henstillede “genstande” kan være mange ting, men er det ting, som står det samme sted uden at blive flyttet eller rykket rundt på med jævne mellemrum, så finder rotten / rotterne hurtigt ud af, at det er et muligt sted at oprette en bolig.**

**I det hele taget gælder det om at tænke rottens tanker omkring føde- og bopæl eller redeplads. Det er naturligvis Kommunens pligt at sørge for en effektiv bekæmpelse af rotter, men vi er nødsaget til at få hjælp fra de lokale beboere, som har indgående kendskab til området.**

**Ser du rotter, eller har du begrundet mistanke om rotter, så kontakt Center for Miljø**

**På forhånd tak for hjælpen**

**Center for Miljø Skadedyrsområdet
Kalvebod Brygge 45
1502 København V**

**Tlf 3366 5817**